אריס סאן

ביוגרפיה

סאן נולד בשנת 1940 בקלמטה שביוון למשפחה יוונית אורתודוקסית והוטבל בשם אריסטידיס סאיסאנאס (Αριστείδης Σεϊσανάς). כשהיה בן 8 עבר עם משפחתו לאתונה, שם השלים את לימודיו בבית ספר עממי. כשהיה בן 11 זכה בתחרות כשרונות צעירים ובגיל 16 החל להופיע בטברנות כשהוא שר ומנגן בגיטרה.

ישראל

בשנת 1957 בגיל 17 שט באונייה לישראל. ישנן כמה גרסאות חלוקות בדבר סיבת הנסיעה. גרסה אחת היא שהוא התאהב בבחורה ישראלית ובא אחריה לישראל. גרסה אחרת היא, שהובא ארצה על ידי אמרגנים ישראלים, וגרסה שלישית היא שהתחמק מגיוס לצבא יוון. בראיון טלוויזיה שנערך עמו סיפר שבעת ביקורו בטורקיה הכיר נערה ישראלית והתאהב בה, וזמן מה אחרי ששבה לישראל בא בעקבותיה, אבל אז התברר לו שהנערה הייתה מאורסת ועמדה להינשא. הוא ויתר על אהבתו לאותה נערה אבל לא היה מוכן לוותר על אהבתו לישראל ועל כן החליט להישאר ולחיות בישראל. בישראל שינה את שמו ל"אריס סאן" והחל להופיע ביפו במועדון "מפגש הסבלים" של שמואל ברזילי, ששינה עד מהרה את שמו ל"אריאנה". אריאנה היה מועדון הלילה היווני הראשון בישראל והפך לאחד ממוקדי הבילוי המועדפים באזור תל אביב. במועדון שר סאן משיריו ביוונית והתחכך עם אנשי תרבות ותקשורת ישראלים רבים. בגיל 20 התחתן עם פופי, יווניה נוצריה מרמלה. סאן הופיע גם במסיבות פרטיות של בכירי צה"ל, בהם שר הביטחון משה דיין. סאן, שהתחבב על הקצונה הבכירה, ביקש מהם שיפעלו כדי שיקבל אזרחות ישראלית ואכן, לאחר זמן קצר זכה סאן באזרחות ישראלית.
סאן החל להרוויח והיה שותף בארבעה מועדונים. הוא החל להקליט גם בעברית ושירו "בחיים הכול עובר" הפך ללהיט. הוא הופיע במספר סרטים ישראליים: "פורטונה" (לצד גילה אלמגור, שגם הוציאה תקליטון משיריו) ו"הסנדלר העליז" (לצד גדעון זינגר ויענקל'ה בן-סירא). באותם הימים הכיר זמרת צעירה, בוגרת להקה צבאית - עליזה עזיקרי, אשתו הטרייה של השחקן ניסים עזיקרי. סאן החל לחזר אחר עזיקרי, שנענתה לחיזוריו ועזבה את בעלה. סאן כתב לה את שירי האלבום "נערה ממש אוצר".
לאחר מלחמת ששת הימים יצאו אריס סאן ולהקתו להופיע בפני חיילים בכל קצות הארץ. סאן שמר על קשר חם עם שועי המדינה והופיע בחתונה הכפולה של ילדיו של משה דיין - אסי ויעל.
בשנת 1968 הוציא את התקליט "אריס", והיה מועמד לפרס כינור דוד אך לא זכה. שירו "בום פם" היה הצלחה גדולה והוא היה לזמר הישראלי הראשון אשר מכר יותר ממאה אלף עותקים של תקליטון. גם השיר "סיגל" שהוציא אחריו זכה בהצלחה רבה. סאן שילב במוזיקה שלו אלמנטים של מוזיקה יוונית מסורתית עם עיבודים של מוזיקה פופולרית, שילוב ייחודי לאותה תקופה, כאשר הצליל הדומיננטי היה צליל הגיטרה החשמלית שלו אשר עליה ניגן בטכניקת נגינה הדומה לנגינה בבוזוקי, גם צליל ייחודי לאותה תקופה. בשיר "בום פם" שילב סאן קטעים משירו של מוחמד עבד אל-והאב (ששרה אום כולתום) אינתה עומרי - צעד שנחשב נועז באותה תקופה.
בארץ פשטה שמועה לפיה אריס סאן הוא מרגל, וסאן הכחיש שמועה זו מכל וכל. הוא שב לככב בטורי הרכילות, אשר היו מלאים בצילומים שלו עם כוכבניות תורניות. בינתיים, הרתה עזיקרי לסאן. הילדה שנולדה קיבלה את השם סאני. הלידה הייתה שיאה של התפוררות מערכת היחסים בין סאן לעזיקרי, אשר התדרדרה אף לאלימות.

ארצות הברית

בשנת 1970 עזב סאן את ישראל וטס לניו יורק. שם שינה את מראהו - גילח את שפמו וחבש פאה נוכרית. הוא הביא לניו יורק את הנגנים שלו, ובאוקטובר 1971 פתח בלב מנהטן את מועדון "סירוקו". אלי דישי, אמרגנו, שיכנע את סאן להופיע גם באולמות גדולים יותר. סאן הופיע בקרנגי הול ובאולמות מפורסמים נוספים ברחבי ארצות הברית וקנדה. סאן לא שכח את מדינת ישראל ובמלחמת יום הכיפורים שב לישראל כדי להופיע בפני החיילים. לאחר שחזר לארצות הברית נחל המועדון הצלחה גדולה, ומשך אליו שחקנים, כגון מלינה מרקורי, טלי סוואלס ואנתוני קווין. עם השנים התחלף קהל המבלים, ואנשי המאפיה, ובראשם ג'וזף גאלו, החלו לבקר במועדון, ואלו הביאו עימם את הסמים, גם לחייו של סאן, שהתמכר לקוקאין. המשטרה פשטה על המועדון ותפסה בו את אנשיו של גאלו וכמות ניכרת של סמים. גם סאן נעצר. חוקרי ה-FBI דרשו מסאן להעיד נגד גאלו ואנשיו, אך הוא סירב. הוא נשפט ונגזר עליו מאסר של שנתיים על ניסיון להדחת עד בחקירה.
לאחר שנתיים יצא סאן מהכלא אדם שבור. הוא פתח מספר בתי עסק, אך אלו כשלו ונסגרו. דישי, אמרגנו, שיכנע אותו לשוב לבמה ואריס החל להשתקם. הוא ביקר מדי פעם בישראל, אך הפרויקט הגדול הבא שלו היה המועדון "קוסמיקו" בניו יורק, אלא שמועדון זה לא נחל הצלחה כמו מועדון "סירוקו", וסאן שקע בחובות.

הונגריה

בשנת 1992 ברחו סאן ואמרגנו לבודפשט מפחד הנושים, שם מצאו עבודה במועדון "קזבלנקה" של הישראלי יוסי שפילמן. נראה היה שמזלו של סאן שוב מאיר לו פנים, אך אז הותקף על ידי בריונים וידו נשברה. בריאותו התדרדרה והוא אושפז, ולאחר כמה ימים נפטר מדום לב. גופתו נשרפה במצוות אשתו פופי, שאמרה שכך ביקש בצוואתו, ושרידיו נקברו בבית העלמין פלאשינג בניו יורק. באופן מקרי הקבר צמוד לקברו של נגן הג'אז המפורסם לואי ארמסטרונג.

סרט

בשנת 2007 הוקרן בפסטיבל ירושלים הסרט "תעלומת אריס סאן" (בימוי - דני דותן ודליה מבורך) המגולל את סיפור חייו, יצירתו ומותו המסתורי.

מופע

בשנת 2008 העלה הזמר היווני ישראלי ניסים אלחנטי את המופע "נערה ממש אוצר" (על שם אחד מלהיטיו הגדולים של סאן שהוקדש לעליזה עזיקרי) המבוסס על סיפור חייו של אריס סאן וכלל את מיטב הלהיטים שכתב וביצע ביוונית ובעברית. במופע השתתפה בתם של סאן ועליזה עזיקרי, סאני עזיקרי כרמל. אלחנטי וסאני הקליטו במסגרת המופע את הלהיט הגדול של סאן "סיגל" בעיבוד חדש של גדי גולדמן. במסגרת זאת סאני הוקלטה שרה לראשונה בחייה.

מחזמר

בשנת 2010 העלה צוות הווי ובידור של מלון קלאב הוטל אילת מופע מחזמר כמחווה לאריס. המחזמר נקרא "אריס", והוא כולל את סיפור חייו של אריס סאן (מנקודת המבט בה הוא מכר את נשמתו לשטן) ואת שיריו. באותה שנה העלה "הסטודיו לאמנויות התיאטרון מיסודו של יורם לוינשטיין" את המחזמר "סיגל", המתאר את סיפור אהבתם הטראגי של אריס סאן ועליזה עזיקרי. בעקבות ההצלחה הועברה ההפקה לתיאטרון הלאומי "הבימה" בכיכובם של ארז רגב והדר רצון-רותם (שגילמו את התפקידים הראשיים בסטודיו של יורם לוינשטיין), גיא זו-ארץ, רותם אבוהב וורד פלדמן.

עיבודים מוזיקליים

בשנת 2004 הקליטו להקת בום פם וברי סחרוף שתי גרסאות לשיר "בום פם", אחת קצרה ואחת ארוכה.
בשנת 2012 יצא לאור הסינגל "רק אתמול נולדה" שעובד על ידי אהרון קימיגרוב.
ארז לב ארי ביצע רבים משיריו הפחות מוכרים.